ដោយ​​​​មិន​អាច​ទៅ​ផ្ទះ​វិញ​បាន ​អតីត​អ្នក​សង្ស័យ​ថា​ជា​សមាជិក​រដ្ឋឥស្លាម​ត្រូវ​ជាប់​ខ្លួន​​នៅ​ក្នុង​​ជំរំ​​អ៊ីរ៉ាក់
នៅ​ពេល​ដែល​ក្រុម​រដ្ឋ​ឥស្លាម​បាន​ដួល​​រលំ​​នៅ​ក្នុង​ប្រទេស​អ៊ីរ៉ាក់ ក្រុម​បុរស​​រាប់​ម៉ឺន​នាក់​បាន​​ត្រូវ​ចាប់​ខ្លួន​ ក៏​ប៉ុន្តែ​​ច្រើន​ឆ្នាំ​បន្ទាប់​មក​ពួក​គេ​បាន​ត្រូវ​ដោះលែង​ តែ​នៅ​តែ​ត្រូវ​រស់​​នៅ​ដោយ​លំបាក​នៅ​ក្នុង​​ជំរំ​ក្នុង​ទី​រហោឋាន។
ប្រទេសអ៊ីរ៉ាក់ — ជំរំនេះក៏ដូចជំរំជាច្រើនក្នុងប្រទេសអ៊ីរ៉ាក់ដែរបានត្រូវកសាងកាលពីឆ្នាំ២០១៦នៅពេលកងកម្លាំងរដ្ឋាភិបាលអ៊ីរ៉ាក់និងកងកម្លាំងក្រុមចម្រុះវាយប្រហារលើដែនដីកាន់កាប់ដោយក្រុមរដ្ឋឥស្លាម ហើយបានប្រគល់ការគ្រប់គ្រងជំរំទៅឱ្យរដ្ឋាភិបាលអ៊ីរ៉ាក់។ នៅពេលនោះមានមនុស្សយ៉ាងតិចណាស់១លាននាក់បានរត់គេចខ្លួនដោយជាច្រើននាក់បានទៅកាន់តំបន់ពាក់កណ្តាលស្វយ័ត Kurdistan ក្នុងប្រទេសអ៊ីរ៉ាក់។ នៅពេលពួកគេរត់គេចខ្លួន ជាញឹកញយពួកបុរសវ័យក្មេងបានត្រូវចាប់ខ្លួនដោយសារសង្ស័យថាអាចមានជាប់ទាក់ទងនឹងក្រុមរដ្ឋឥស្លាម។ ពួកគេច្រើននាក់បានត្រូវរកឃើញថា មានទោស។ ច្រើននាក់ទៀតមិនបានត្រូវរកឃើញថាមានទោសទេ។ Mahmoud អាយុ២៥ឆ្នាំបានជាប់ឃុំឃាំងពីរឆ្នាំក្រោយពីលោកត្រូវបានចាប់ខ្លួននិងត្រូវចោទប្រកាន់ថាមានទាក់ទិនជាមួយរដ្ឋឥស្លាម។ ក្រោយមក អាជ្ញាធរបានរកឃើញថា Mahmoud គ្មានទោសពៃរ៍ទេ ហើយបើកឱ្យគាត់ចេញពីការឃុំឃាំង តែគាត់មិនអាចទៅផ្ទះបានទេ។ ដូចជាមនុស្សប្រមាណ២០០នាក់ក្នុងជំរំនេះដែរ Mahmoud បានត្រូវដោះលែងពីពន្ធនាគារមួយក្នុងតំបន់ Kurdistan។ ឯកសារនៃការដោះលែងគាត់មិនបានត្រូវទទួលស្គាល់ខាងក្រៅតំបន់នោះទេ គឺក្នុងតំបន់នានានៃប្រទេសអ៊ីរ៉ាក់ដែលភាគច្រើនជាក្រុមជនអំបូរអារ៉ាប់ដែលនៅទីនោះគ្រួសារគាត់រស់នៅ។ ប្រសិនបើ Mahmoud ខិតខំទៅផ្ទះវិញ គាត់អាចត្រូវចាប់ខ្លួនជាថ្មីទៀត។ នៅពេលដែលរដ្ឋាភិបាលអ៊ីរ៉ាក់រៀបចំផែនការដើម្បីបិទជំរំនៅទូទាំងប្រទេសដែលនៅពេលនេះមានមនុស្ស២លាននាក់រស់នៅក្នុងនោះ គ្រួសារទាំងឡាយដូចជាគ្រួសាររបស់ Mahmoud នឹងតាំងទីនៅទីនោះ។ Mahmoud បានរៀបការកាលពីពេលថ្មីៗនេះនៅក្នុងជំរំនោះ ហើយបានយកម្តាយគាត់ពីភូមិពួកគេឱ្យមករស់នៅក្នុងជំរំនោះ។ នៅក្នុងការិយាល័យក្នុងជំរំ Hassan Sham លោក Mivan Akrey អ្នកចាត់ចែងកិច្ចការក្នុងជំរំនិយាយថា ដោយគ្មានដំណោះស្រាយ គ្រួសារទាំងនេះជាប់គាំងក្នុងទីនេះ។ លោកថ្លែងថាស្ថានភាពនៅក្នុងជំរំនោះមានការពិបាកដោយនៅរដូវក្តៅមានសីតុណ្ហភាពខ្ពស់ហើយនៅរដូវត្រជាក់អាកាសធាតុត្រជាក់និងសើម។ ក៏ប៉ុន្តែគ្រួសារជាច្រើន ដែលទោះជាមានការទាក់ទិនតិចតួចជាមួយរដ្ឋឥស្លាមក៏ដោយ ក៏រស់នៅទីនេះដើម្បីសន្តិសុខខាងរាងកាយដែរ។ បុរសវ័យក្មេងដែលរស់នៅក្នុងជំរំនេះនិយាយថា នៅពេលស្ថានភាពនេះអូសបន្លាយកាន់តែយូរនឹងមានការពិបាកជាងមុនក្នុងការរកដំណោះស្រាយ។ ពួកគេនិយាយថា ស្លាកស្នាមទុយ៌សមានច្រើនឡើងៗជុំវិញពួកជនដែលស្ថិតនៅក្នុងជំរំនេះ។ Mohammad អាយុ២១ឆ្នាំបានត្រូវចាប់ខ្លួនពេលនៅជាមនុស្សមិនទាន់គ្រប់វ័យនៅក្នុងតំបន់ Kurdistan ហើយបានត្រូវចោទប្រកាន់ថា មានទាក់ទិនជាមួយរដ្ឋឥស្លាម។ ថ្ងៃមួយនៅពេលមានវ័យជំទង់ ពួកនាយទាហានបាននិយាយប្រាប់គាត់ថា ការស៊ើបអង្កេតរបស់ពួកគេចប់ហើយ ហើយគាត់បានត្រូវដោះលែង។ ពួកនាយទាហានបាននិយាយថា គាត់គួរទៅរៀននិងធ្វើជីវភាពឱ្យបានល្អប្រពៃ។ ក៏ប៉ុន្តែក្នុងពេលបន្ទាប់មកគាត់ដឹងថា ការណ៍នេះមិនអាចធ្វើបានទេ។ បងប្អូនប្រុសរបស់គាត់ដែលបានត្រូវដោះលែងដែរនោះ ហើយព្យាយាមវិលទៅផ្ទះវិញបានត្រូវចាប់ខ្លួនជាថ្មីទៀតហើយត្រូវកាត់ទោសឱ្យជាប់ពន្ធនាគារ១៥ឆ្នាំដោយសារប្រព្រឹត្តឧក្រិដ្ឋកម្មមួយដែលគាត់បានរួចទោសហើយនោះ។ Mohammad និយាយថា នៅពេលនេះ នៅក្រោយរស់នៅច្រើនឆ្នាំក្នុងជំរំ វាជាការមានគ្រោះថ្នាក់ជាងមុនសម្រាប់គាត់ក្នុងការចាកចេញពីជំរំនេះ។ មនុស្សច្រើននាក់និយាយថា ក្រុមគ្រួសារដែលនៅសេសសល់ក្នុងជំរំនេះសុទ្ធតែមានទាក់ទិនជាមួយរដ្ឋឥស្លាម។ ក៏ប៉ុន្តែនៅក្នុងជំរំនេះគ្មានសាលារៀន គ្មានការងារធ្វើហើយមិនមានវិធីសម្រាប់កសាងអនាគតឡើយ។ បើតាមអង្គការផ្តល់ជំនួយនិយាយថា ជំរំទាំងឡាយដែលកំពុងត្រូវបិទបានបន្សល់ទុកឱ្យមនុស្សរាប់ម៉ឺននាក់ត្រូវជាប់គាំងមិនដឹងទៅណារួចស្រេចហើយ។ ហើយក្រុមអតីតជនជាប់ឃុំឃាំងនៅទីនេះដែលឯកសារដោះលែងពួកគេមិនបានត្រូវទទួលស្គាល់នៅក្នុងផ្នែកឯទៀតៗនៃប្រទេសអ៊ីរ៉ាក់និយាយថា ពួកគេប្រហែលបាត់បង់ផ្ទះពួកគេជារៀងរហូត៕